Ilbieraħ kellna l-opportunità li niddiskutu t-tibdil fil-klima u l-miri tagħna sal-2030. It-tibdil fil-klima huwa waħda mill-aktar sfidi importanti għalina, bħala l-Unjoni Ewropea. Ippruvajna nidentifikaw x'jistgħu jkunu l-elementi li bihom ikun possibbli li nsawru ftehim f'Diċembru. Aħna konvinti li neħtieġu aktar rieda politika sabiex inkunu ambizzjużi u naqdu rwol ta' tmexxija fil-livell Ewropew. Imma wieħed irid jikkunsidra wkoll iċ-ċirkostanzi nazzjonali u l-punti tat-tluq fl-istati membri differenti. U ser naħdmu mill-qrib mal-Kummissjoni Ewropea u mal-istati membri biex inkunu nistgħu nieħdu deċiżjoni ċara sa tmiem is-sena. Kellna wkoll l-opportunità ta' dibattitu fil-fond dwar il-COVID-19. Is-sitwazzjoni hija serja u bla preċedent. U ħadna d-deċiżjoni li nsaħħu l-kooperazzjoni Ewropea tagħna, speċjalment dwar l-ittestjar u t-traċċar. Ħadna wkoll id-deċiżjoni li norganizzaw, fuq bażi regolari, il-kooperazzjoni u l-koordinazzjoni fil-livell tal-kapijiet ta' stat jew ta' gvern. Illum ser ikollna l-opportunità li nindirizzaw kwistjonijiet internazzjonali, speċjalment ir-relazzjonijiet futuri tagħna mal-Afrika. F'Diċembru, ser ikollna laqgħa importanti fi Brussell mal-Unjoni Afrikana. Ser tkun l-okkażjoni biex inġeddu s-sħubija tagħna u saħansitra l-alleanza tagħna mal-Afrika. Din l-alleanza hija naturali għal raġunijiet ġeografiċi, għal raġunijiet storiċi, għal raġunijiet kulturali. Hemm potenzjal enormi jekk nieħdu d-deċiżjonijiet it-tajba flimkien mal-mexxejja Afrikani. Illum ser ikollna wkoll l-opportunità li nindirizzaw xi suġġetti internazzjonali oħra bħas-sitwazzjoni fil-Lvant tal-Mediterran. Ara l-paġna tal-laqgħa